Yuda ucibo Yesu ku cwic | Kwo pa Yesu\nWIC MI 124\nJucibo Kristu man jumake\nYUDA UCIBO YESU I PODHO\nPETRO UTHUMO ITH NG’ATU MOKO\nSaa abusiel mi diewor udaru kadhu. Julam gidaru ng’olo nia gibimio sente 30 mi mola ma tar ni Yuda kara ecib Yesu. Kawoni, Yuda ubetelo wi udul dhanu ma lee, ma ikindgi julam ma dongo man Jufarisayo de ginuti; gin ceke gibeyenyo Yesu. Gibewotho kud ungu moko mi juaskari mi Roma, man jatel wigi; gibecidho athothi pi nimaku Yesu.\nUbenen kamaleng’ nia kinde ma Yesu uwacu ni Yuda nia ewoki kud i Kadhukuwijo, Yuda ugam ucidho wang’ acel ibang’ julam ma dongo. (Yohana 13:27) E julam eno gicoko juaskari migi ku jutel wigi. Copere Yuda ular uterogi mi kwong’o i kusika ma Yesu ukeubedo i ie karacelo ku jukwenda pare kinde ma gibino timo Kadhukuwijo. Ento kawoni udul dhanu maeno udaru kadhu kulo Kedron, Yuda ubecidho kugi i podho mi Gethsemane. I cing’gi, gimaku jamblwiny dupa dupa, man bende mac, gibemito nia ginwang’ Yesu kokoro mandha.\nYuda ubecidho kud udul dhanu maeno iwi got Zeituni, m’embe ku jiji nyanok de nia gibiwonwang’u Yesu kuca. Ikind yenga m’ukadhu, Yesu ku jukwenda pare gibed giyom wang’ mapol i podho maeno mi Gethsemane kinde ma giai i Bethania gibecidho i Yerusalem man kinde ma gibedwogo. Ento kawoni tie saa mi diewor, man Yesu romo bedo ikind yen ma nwang’ere i podho maeno. Juaskari gibitundo nenedi ning’io Yesu, ma ke ve fodi nwang’u ginene ngo e? Pi nikonyogi, Yuda uyero igi nia ebitimo lembe moko. Eyero kumae: “Ng’atu ma tek abicwio limbe, nwang’u en e en; wumake, wuci kude rut.”​—Marko 14:44.\nKinde ma Yuda umondo kud udul maeno i podho, egam eneno Yesu ku jukwenda pare, man ecidho atira atira i bang’e. E eweco ibang’e, ewacu kumae: “Moth iri, Japonji!” Ing’eye, ecwio limb Yesu ku cwinye ceke. Yesu udwoko ire kumae: “Jarimo, tim gin m’ibino pire.” (Matayo 26:49, 50) Ing’eye, Yesu upenje kumae: ‘Yuda, icibo Wod dhanu ku cwiyo [limbe]?’ (Luka 22:48) Ento, Yesu ubedieng’ dong’ ungo ikum Yuda.\nKawoni, Yesu ucoro ceng’ini ku ju m’umaku mac man epenjogi kumae: “Wuyenyo ng’a?” Gidwoko ire nia gibeyenyo ‘Yesu ma Janazareti.’ E Yesu udwoko igi ku tegocwinye kumae: “An a en.” (Yohana 18:4, 5) Calu ging’eyo ngo gin ma bitimere, gin ceke gipodho i ng’om.\nI saa maeca, nwang’u Yesu romo ringo ikind mudho, ento epenjogi kendo nia gibeyenyo ng’a. Kinde ma gidwoko ire kendo nia gibeyenyo “Yesu ma [ja] Nazareti,” Yesu uyero igi kendo kumae ma cwinye kwio: “Adaru wacu iwu nia an a en; ka kumeno tek wuyenyo an, wuwek joni gicidh migi.” Kadok i saa maeno ma tek, Yesu udok kendo iwi lembe m’elar eyero iwang’e, nia ng’atu moko acel de mbe m’ikindgi ma birwinyo. (Yohana 6:39; 17:12) De andha, Yesu ugwoko jukwenda pare ceke ma gigwoko bedoleng’ migi; acel de mbe m’ikindgi m’urwinyo ire, “ndhu wod nyoth kende,” niwacu Yuda. (Yohana 18:7-9) Eno re m’uketho kawoni ebekwayu nia juwek julub pare m’ugwoko bedoleng’ migi gicidhi.\nJuaskari gicaku coro ceng’ini ikum Yesu, e jukwenda ginyang’ nia gibemito gimak Yesu. Pieno gipenjo Yesu kumae: “Rwoth, wabitong’o ku palamularu?” (Luka 22:49) Ma fodi Yesu udwoko ngo wang’ penji migi, Petro uwodho palamularu acel ikind palamularu ario ma jukwenda bino ko i cing’gi. Wang’e podho ikum Malko ma tie jaratic pa jalam madit, e etong’o ithe acel.\nYesu umulo ith Malko, man ekeye. E elokere ibang’ Petro, emio ire ponji moko ma pire tek, ewacu kumae: “Dwok palamularu peri kendo kakare, kum dhanu ceke m’umaku palamularu gibitho ku palamularu.” Yesu tie ayika niyio nia jumake, kum ewacu kumae: ‘Lembagora pa Mungu bilund timbre kakare nenedi, nia ekoebed kumeno be?’ (Matayo 26:52, 54) Ing’eye emedo kumae: ‘Kikombe ma Wego mio ira, kud amadhi?” (Yohana 18:11) M’umbe jiji, Yesu uyio nia yeny pa Mungu utimere i kume, etie ayika kadok nitho.\nYesu upenjo udul dhanu m’ubino nimake kumae: ‘Wubino calu kum won ayeki ku palamularu ku dul de nimaku ko ani? Abedo ku ba rupiny i hekalu abedaponjo, re wumaka ngo. Ento lembe nini ceke timbre, kara lembagora mi jubila timbre kakare.’​—Matayo 26:55, 56.\nJuaskari karacelo ku jatel wigi, man judongo mi Juyahudi gimaku Yesu man gitwie. Kinde ma jukwenda gineno nia jumaku Yesu, gigam giringo. Re, “jalawobi moko” bino nuti m’umedere asu nilubo Yesu ku kind udul. Jalawobi eno romo bedo Marko ma jalub pa Yesu. (Marko 14:51) Ento jung’io jalawobine, man udul umito nimake, e eweko bongu pare ma nwang’ udong’, eringo muneru.\nPirang’o Yuda ucidh uyenyo Yesu i podho mi Gethsemane?\nPetro utimo ang’o pi nicero bang’ Yesu, ento Yesu uyero ire ang’o?\nYesu unyutho nenedi nia eyio yeny pa Mungu utimere i kume?\nKinde ma jukwenda giwenjo Yesu, ng’a m’udong’, man lembang’o ma judok jutimo ikume?